POROČILO KOMISIJE EVROPSKEMU PARLAMENTU IN SVETU o izvajanju pooblastil, podeljenih Komisiji v skladu z Uredbo (EU) št. 1236/2010 Evropskega parlamenta in Sveta z dne 15. decembra 2010 o sistemu nadzora in izvrševanja, ki se uporablja na območju Konvencije o prihodnjem večstranskem sodelovanju v ribištvu severovzhodnega Atlantika /* COM/2013/0287 final */





POROČILO KOMISIJE EVROPSKEMU PARLAMENTU IN SVETU o izvajanju pooblastil, podeljenih Komisiji v skladu z Uredbo (EU) št. 1236/2010 Evropskega parlamenta in Sveta z dne 15. decembra 2010 o sistemu nadzora in izvrševanja, ki se uporablja na območju Konvencije o prihodnjem večstranskem sodelovanju v ribištvu severovzhodnega Atlantika 1. Uvod Cilj Konvencije o prihodnjem večstranskem sodelovanju v ribištvu severovzhodnega Atlantika[1], katere pogodbenica je Evropska unija, je zagotoviti dolgoročno ohranjanje in optimalno izkoriščanje ribolovnih virov severovzhodnega Atlantika, pri čemer bi se zagotovile trajnostne, okoljske in družbene prednosti. Da bi se zagotovila uporaba navedene konvencije, je Komisija za ribištvo severovzhodnega Atlantika (NEAFC) na letnem zasedanju 15. novembra 2006 sprejela priporočilo, v katerem je določen sistem nadzora in izvrševanja (v nadaljnjem besedilu: sistem), ki se uporablja za vsa plovila, ki se uporabljajo ali so namenjena za uporabo pri ribolovu ribolovnih virov na območjih, opredeljenih v Konvenciji. Uredba (EU) št. 1236/2010[2] določa splošna pravila in pogoje Unije za uporabo sistema, ki ga je sprejela NEAFC. Določa nekatere posebne nadzorne ukrepe za spremljanje ribolovnih dejavnosti na območju, ki ga zajema Konvencija o prihodnjem večstranskem sodelovanju v ribištvu severovzhodnega Atlantika, in dopolnjuje nadzorne ukrepe, določene v Uredbi Sveta (ES) št. 1224/2009 z dne 20. novembra 2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike in Uredbi Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje. Uredba (EU) št. 1236/2010 je Komisijo pooblastila za sprejemanje delegiranih aktov v zvezi s podrobnimi pravili o dopolnitvi nekaterih njenih elementov (člen 46(1)) in v zvezi s spremembo številnih določb Uredbe o nekaterih izrecno opredeljenih nebistvenih elementih, da se v pravo Unije vključijo prihodnje spremembe določb sistema (člen 51). 2. Pravna podlaga To poročilo se zahteva v okviru člena 47(1) Uredbe (EU) št. 1236/2010. V skladu s to določbo se pooblastila na Komisijo prenesejo za obdobje treh let od 1. januarja 2011 in Komisija mora pripraviti poročilo o prenesenih pooblastilih najpozneje šest mesecev pred iztekom triletnega obdobja. 3. Izvajanje pooblastil Komisija je sprejela dva delegirana akta, enega o podrobnih pravilih, ki dopolnjujejo nekatere elemente iz Uredbe (EU) št. 1236/2010, in drugega v zvezi z vključitvijo v pravo Unije nekaterih sprememb določb sistema, ki so postale zavezujoče za Unijo. V obeh primerih je izvajanje pooblastil odgovor na potrebo po prilagoditvi pravil EU spremembam, ki jih je sprejela NEAFC. NEAFC ni sprejela drugih odločitev za uvedbo sprememb v zvezi z elementi iz člena 46 ali 51, zato Komisija ni imela nobene potrebe, da uporabi pooblastila še drugje, razen v dveh primerih, podrobno opisanih v nadaljevanju. 3.1. Delegirani akt o dopolnitvi Uredbe (EU) št. 1236/2010. V skladu s členom 10 Uredbe (EU) št. 1236/2010 države članice Komisijo vsak mesec obvestijo o količinah ribolovnih virov, ki so jih na območju NEAFC ujela plovila pod njihovo zastavo. Zato je treba določiti seznam ribolovnih virov, o katerih je treba poročati. NEAFC je novembra 2010 sprejela priporočilo 2:2011 o določitvi seznama ribolovnih virov. Priporočilo je zavezujoče za pogodbenice NEAFC in posledično za Unijo. V skladu s členom 46(1) Uredbe (EU) št. 1236/2010 je Komisija z delegiranimi akti pooblaščena, da sprejme seznam ribolovnih virov iz člena 10(1). Delegirana uredba Komisije (EU) št. 32/2012 z dne 14. novembra 2011 o dopolnitvi Uredbe (EU) št. 1236/2010 določa seznam ribolovnih virov, kakor je bil sprejet v priporočilu NEAFC 2:2011. Strokovna skupina za nadzor ribištva je bila na zasedanju 13. septembra 2011 vprašana za mnenje o osnutku delegirane uredbe. Delegirani akt je bil sprejet 14. novembra 2011, o čemer sta bila uradno obveščena Evropski parlament in Svet. Ne Evropski parlament ne Svet nista nasprotovala delegiranemu aktu v roku dveh mesecev iz člena 49(1) Uredbe (EU) št. 1236/2010. Ob izteku navedenega roka je bil delegirani akt objavljen v Uradnem listu EU[3] in je začel veljati 24. 1. 2012. 3.2. Delegirani akt o spremembi Uredbe (EU) št. 1236/2010. Na svojem letnem zasedanju novembra 2011 je NEAFC sprejela priporočilo 9:2012 o spremembi člena 14 sistema o sporočanju poročil in sporočil sekretarju NEAFC. Ta določba sistema je bila vključena v pravo Unije s členom 12 Uredbe (EU) št. 1236/2010. V skladu s členom 51(d) Uredbe (EU) št. 1236/2010 je Komisija pooblaščena, da z delegiranimi akti spremeni določbe te uredbe glede sporočanja podatkov sekretarju NEAFC iz člena 12. Delegirana uredba Komisije (EU) št. 603/2012 z dne 30. aprila 2012 o spremembi Uredbe (EU) št. 1236/2010 je prenesla spremembo člena 14 sistema v pravo Unije z ustrezno spremembo člena 12 Uredbe (EU) št. 1236/2010. Strokovna skupina za nadzor ribištva je bila na zasedanju 23. marca 2012 vprašana za mnenje o osnutku delegirane uredbe. Delegirani akt je bil sprejet 30. aprila 2012, o čemer sta bila uradno obveščena Evropski parlament in Svet. Ne Evropski parlament ne Svet nista nasprotovala delegiranemu aktu v roku dveh mesecev iz člena 49(1) Uredbe (EU) št. 1236/2010. Ob izteku navedenega roka je bil delegirani akt objavljen v Uradnem listu EU[4] in je začel veljati 8. 7. 2012. 4. Sklepna ugotovitev Komisija je ustrezno izvajala prenesena pooblastila ter poziva Evropski parlament in Svet, da se seznanita s tem poročilom. [1] Odobril Svet s Sklepom 81/608/EGS (UL L 227, 12.8.1981, str. 21). [2] Uredba (EU) št. 1236/2010 Evropskega parlamenta in Sveta z dne 15. decembra 2010 o sistemu nadzora in izvrševanja, ki se uporablja na območju Konvencije o prihodnjem večstranskem sodelovanju v ribištvu severovzhodnega Atlantika in razveljavitvi Uredbe Sveta (ES) št. 2791/1999 (UL L 348, 31.12.2010, str. 17). [3] UL L 13, 17.1.2012, str. 1. [4] UL L 177, 7.7.2012, str. 9.